Man op pad werk toe doodgeskietArgieffoto ŉ 55-jarige man wat Saterdagoggend op pad na Evander Goudmyn in Mpumalanga was om vir werk aan te meld, is ŉ paar meter van sy huis af koelbloedig doodgeskiet. Brig. Leonard Hlathi, woordvoerder van die polisie, het gesê die voorval het omstreeks 06:50 in Leslie gebeur. Mduduzi Simelane, die taksekretaris van die National Union of Mineworkers (NUM) by die myn, was ŉ entjie weg van sy huis af toe ŉ wit Toyota Yaris langs hom stilgehou het. ŉ Aantal skote is afgevuur en Simelane is op die toneel doodgeskiet. Hlathi het gesê ooggetuies het gesien hoe die Toyota Yaris van die toneel vlug, maar die voertuig se nommerplate was bedek. “Die redes vir die moord is nie bekend nie en ŉ saak van moord word ondersoek,” het hy gesê. Enigiemand met meer inligting word versoek om konst. Thulani Madonsela by 081 500 9503 te bel.